KLAIPĖDOS MIESTO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL LENGVOJO AUTOMOBILIO TAKSI APIPAVIDALINIMO TVARKOS APRAŠO PATVIRTINIMO

2020 m. sausio 30 d. Nr. AD1-177

Klaipėda

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos kelių transporto kodekso 181 straipsnio 8 dalimi, Keleivinio kelių transporto priemonių apipavidalinimo tvarkos aprašu, patvirtintu Lietuvos Respublikos susisiekimo ministro 1998 m. vasario 12 d. įsakymu Nr. 55, Klaipėdos miesto savivaldybės tarybos 2015 m. gegužės 28 d. sprendimo Nr. T2‑128 „Dėl Reguliariojo reiso vietinio (miesto ir priemiestinio) susisiekimo maršruto autobuso apipavidalinimo tvarkos aprašo patvirtinimo“ 3 punktu, atsižvelgdamas į Klaipėdos miesto savivaldybės administracijos direktoriaus 2019-06-26 įsakymu Nr. AD1-992 sudarytos darbo grupės 2019-10-01 išvadą Nr. ADM1-353:

1.	Tvirtinu Lengvojo automobilio taksi apipavidalinimo tvarkos aprašą (priedas).

2. Nustatau, kad šis įsakymas skelbiamas Teisės aktų registre ir Klaipėdos miesto savivaldybės interneto svetainėje.

Savivaldybės administracijos direktorius	Gintaras Neniškis

Klaipėdos miesto savivaldybės administracijos

direktoriaus 2020 m. sausio 30 d.

įsakymo Nr. AD1-177

priedas

LENGVŲJŲ AUTOMOBILIŲ TAKSI APIPAVIDALINIMO TVARKOS APRAŠAS

I SKYRIUS

BENDROSIOS NUOSTATOS

1. Lengvojo automobilio taksi apipavidalinimo tvarkos aprašas (toliau – Tvarkos aprašas) nustato visų transporto priemonių, teikiančių keleivių vežimo lengvaisiais automobiliais taksi paslaugas Klaipėdos miesto savivaldybės teritorijoje, apipavidalinimo reikalavimus.

2.	Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos kelių transporto kodekse ir kituose teisės aktuose.

II SKYRIUS

LENGVOJO AUTOMOBILIO TAKSI APIPAVIDALINIMAS

3. Lengvasis automobilis taksi turi turėti geltonos spalvos atpažinimo ženklą – plafoną, taksi valstybinio numerio ženklus ir atpažinimo ženklinimo juostas. Lengvojo automobilio taksi atpažinimo ženklinimo juostos ir atpažinimo ženklas – plafonas gali būti naudojami tik ant lengvųjų automobilių, turinčių taksi valstybinio numerio ženklus.

4. Išilgai abiejų lengvojo automobilio taksi šonų įrengiamos dvi lengvojo automobilio taksi atpažinimo ženklinimo juostos. Juostas sudaro juodų arba geltonų spalvų kvadratai. Juodos spalvos kvadratai klijuojami tik ant geltonos spalvos transporto priemonių, geltonos spalvos kvadratai – ant visų kitų spalvų transporto priemonių. Juostų kvadratų dydis – 50 x 50 mm, kvadratai turi būti išdėstyti šachmatų tvarka, tiesia, horizontalia, lygia linija. Juosta klijuojama per visą transporto priemonės šonų ilgį, nuo priekinio iki galino žibinto.

5. Į lengvojo automobilio taksi atpažinimo ženklinimo juostas – iš abiejų vairuotojo ir keleivio durelių pusių – įkomponuojamas vežėjui išduoto taksi leidimo numeris. Raidžių ir skaičių, esančių lengvojo automobilio taksi atpažinimo ženklinimo juostoje, dydis turi atitikti taksi atpažinimo ženklinimo juostos dydį ir spalvą (50 mm).

6. Ant lengvojo automobilio taksi ir vairuotojo aprangos gali būti įkomponuojamas Klaipėdos miesto savivaldybės administracijos kokybės ženklas, kaip nustatyta šio aprašo priede. Kokybės ženklas išduodamas tais atvejais, kai:

6.1. lengvųjų automobilių taksi vairuotojai dėvi vienodą vairuotojų aprangos kodą;

6.2. lengvajame automobilyje taksi yra numatyta galimybė už taksi paslaugas atsiskaityti mokėjimo kortele;

6.3. lengvojo automobilio taksi transporto priemonės amžius yra ne senesnis nei 13 metų.

7. Klaipėdos miesto savivaldybės administracijos kokybės ženklas gali būti naudojamas vežėjui atitinkant visus 6 punkte nurodytus kriterijus.

III SKYRIUS

IŠORINĖS REKLAMOS ĮRENGIMAS

8. Išorinė reklama ant lengvųjų automobilių taksi įrengiama vadovaujantis Išorinės reklamos įrengimo taisyklėmis, tvirtinamomis Lietuvos Respublikos ūkio ministro įsakymu, ir šio skyriaus nuostatomis.

9. Išorinė reklama ant lengvojo automobilio taksi galinio lango įrengiama iš skaidrios (perforuotos) plėvelės.

_______________________